《依韵答公节》
宋代·强至

长髯踏昏鼓，诗卷置予怀。
屡读销兰炬，幽眠废竹斋。
雷陈叨契密，李杜愧名偕。
明月惊双目，清风畅百骸。
旧游今历纪，新句老逾佳。
笔力支倾岳，词源泻倒淮。
觅官犹博奕，贱赋甚优徘。
夫子心虽壮，群儿口更排。
谤讥从尔类，事业属吾侪。
他日材须用，平时照莫埋。
相期空有道，欲荐反无阶。
足跌那伤骥，角争堪笑蜗。
醉乡逃得丧，俗调外淫哇。
纵酒时遗帻，逢人或懒鞋。
閒乘太湖棹，静系洞庭涯。
梅雨开新霁，江天敛宿霾。
苦吟邀郢客，妙唱听吴娃。
顾我千忧集，陪兄一笑乖。
此行情分厚，枉道愿言谐。
策马关城远，深愁日坠崖。

作者简介：强至（1022年～1076年），字几圣，杭州（今属浙江）人。仁宗庆历六年（1046年）进士，充泗州司理参军，历官浦江、东阳、元城令。英宗治平四年（1067年），韩琦聘为主管机宜文字，后在韩幕府六年。熙宁五年（1072年），召判户部勾院、群牧判官。熙宁九年（1076年），迁祠部郎中、三司户部判官。不久卒。其子强浚明收集其遗文，编《祠部集》四十卷，曾巩为之序，已佚。清代强汝询《求益斋文集》卷八《祠部公家传》有传。